苏轼
约公择饮是日大风
先生生长匡庐山，山中读书三十年。
旧闻饮水师颜渊，不知治剧乃所便。
偷儿夜探赤白丸，奋髯忽逢朱子元。
半年群盗诛七百，谁信家书藏九千。
春风无事秋月闲，红妆执乐豪且妍。
紫衫玉带两部全，琵琶一抹四十弦，客来留饮不计钱。
齐人爱公如子产，儿啼卧路呼不还，我惭山郡空留连。
牙兵部吏笑我寒，邀公饮酒公无难。
约束官奴买花钿，薰衣理鬓夜不眠。
晓来颠风尘暗天，我思其由岂坐悭。
作诗愧谢公笑欢，归来瑟缩愈不安。
要当啖公八百里，豪气一洗儒生酸。